Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni Marittima Internazzjonali (IMO) fir-rigward tal-adozzjoni ta’ ċerti Kodiċijiet u tal-emendi għall-Konvenzjonijiet relatati għal dawn il-Kodiċijiet /* COM/2013/0208 final - 2013/0111 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Din il-proposta tal-Kummissjoni tikkonċerna l-istabbiliment tal-pożizzjoni tal-Unjoni f’korpi differenti tal-IMO (Organizzazzjoni Marittima Internazzjonali) rigward il-punti li ġejjin: (a) L-adozzjoni ta’ Kodiċi għall-Implimentazzjoni tal-Istrumenti tal-IMO (minn hawn ‘il quddiem imsejjaħ "il-kodiċi III"); (b) L-adozzjoni ta’ Kodiċi tal-IMO għall-Organizzazzjonijiet Rikonoxxuti (minn hawn ‘il quddiem imsejjaħ “il-kodiċi RO"); (c) L-adozzjoni ta' emendi għal ċerti konvenzjonijiet internazzjonali; u (d) L-aċċettazzjoni ta’ dawk l-emendi f’konformità mad-dispożizzjonijiet rispettivi fil-konvenzjonijiet ikkonċernati. 1.1. Il-kodiċi III L-abbozz tal-Kodiċi III għandu l-għan li jsaħħaħ is-sikurezza marittima globali, li jipproteġi l-ambjent marittimu u li jassisti lill-Istati Membri fl-implimentazzjoni tal-istrumenti li ġejjin: · Il-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974, kif emendata, (SOLAS 1974) u l-Protokoll tagħha tal-1988; · Il-Konvenzjoni Internazzjonali għall-Prevenzjoni tat-Tniġġis minn Vapuri, 1973, kif immodifikata mill-Protokolli tal-1978 u l-1997 marbuta magħha, u emendi suċċessivi (MARPOL 73/78); · Il-Konvenzjoni dwar ir-Regolamenti Internazzjonali għall-Prevenzjoni ta’ Kolliżjonijiet fuq il-Baħar, 1972 kif emendata (COLREG 1972); · Il-Konvenzjoni Internazzjonali dwar il-Linji tat-Tagħbija, 1966 (LL 1966) u l-Protokoll tagħha tal-1988; · Il-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Baħħhara, 1978, kif emendata (STCW); u · Il-Konvenzjoni Internazzjonali dwar il-Kejl tat-Tunellaġġ tal-Vapuri, 1969 (TONNAGE 1969); Il-kodiċi jinkludi kemm dispożizzjonijiet obbligatorji kif ukoll rakkomandazzjonijiet li jindirizzaw dawk l-aspetti li jitqiesu neċessarji sabiex il-Parti Kontraenti tagħti applikazzjoni sħiħa u kompleta għad-dispożizzjonijiet tal-istrumenti internazzjonali applikabbli mill-istess Parti Kontraenti. L-oqsma koperti huma dawn li ġejjin: · Fir-rigward tal-Istati tal-bandiera, l-Istati kostali u l-Istati tal-port: dispożizzjonijiet ġenerali dwar l-istrateġija ta’ implimentazzjoni, il-kamp ta’ applikazzjoni, l-azzjonijiet inizjali, il-komunikazzjoni tal-informazzjoni, iż-żamma ta’ rekords u l-interventi ta’ titjib; · Fir-rigward tal-Istati tal-bandiera: l-implimentazzjoni, id-delegazzjoni ta’ awtorità, it-tisħiħ, is-servejers tal-Istat tal-bandiera, l-investigazzjonijiet tal-Istat tal-bandiera, l-evalwazzjoni u r-reviżjoni; · Fir-rigward tal-Istati kostali: l-implimentazzjoni, it-tisħiħ, l-evalwazzjoni u r-reviżjoni; · Fir-rigward tal-Istati tal-port: l-implimentazzjoni, it-tisħiħ, l-evalwazzjoni u r-reviżjoni. 1.2. Il-kodiċi RO L-abbozz tal-Kodiċi RO għandu l-għan li jipprovdi l-Istati tal-bandiera bi standard għall-valutazzjoni u l-awtorizzazzjoni tal-organizzazzjonijiet rikonoxxuti, kif ukoll mekkaniżmi għas-superviżjoni konsistenti, effiċjenti u effettiva tal-organizzazzjonijiet rikonoxxuti u biex jikkjarifika r-responsabbiltajiet tal-organizzazzjonijiet awtorizzati bħala organizzazzjonijiet rikonoxxuti u l-kamp ta’ applikazzjoni ta’ dik l-awtorizzazzjoni. Il-kodiċi jikkonċerna l-istrumenti li ġejjin: · Il-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974, kif emendata (SOLAS 1974); · Il-Protokoll tal-1978 relatat mal-Konvenzjoni Internazzjonali għall-Prevenzjoni tat-Tniġġis minn Vapuri, 1973; · Il-Protokoll tal-1988 għall-Konvenzjoni Internazzjonali dwar il-Linji tat-Tagħbija, 1966. Il-Kodiċi japplika għall-organizzazzjonijiet kollha li jitqiesu għar-rikonoxximent jew li huma rikonoxxuti minn Stat tal-bandiera biex iwettqu, f’ismu, ċertifikazzjoni u servizzi statutorji skont strumenti obbligatorji tal-IMO jew il-leġiżlazzjoni nazzjonali, u għall-Istati kollha tal-bandiera li huma mistennija li jagħtu dak ir-rikonoxximent. Il-Kodiċi jinkludi dispożizzjonijiet obbligatorji fir-rigward tad-delegazzjoni ta’ awtorità u l-komunikazzjoni ta’ informazzjoni, u jistabbilixxi: · Ir-rekwiżiti obbligatorji li organizzazzjoni għandha tissodisfa sabiex tiġi rikonoxxuta minn Stat tal-bandiera; · Ir-rekwiżiti obbligatorji li organizzazzjoni rikonoxxuta għandha tissodisfa meta twettaq ċertifikazzjoni u servizzi statutorji f’isem l-Istati tal-bandiera li jawtorizzawha; · Ir-rekwiżiti obbligatorji li l-Istati tal-bandiera għandhom jaderixxu magħhom meta jawtorizzaw organizzazzjoni rikonoxxuta; · Il-linji gwida għas-superviżjoni tal-Istat tal-bandiera ta’ organizzazzjonijiet rikonoxxuti. 1.3. Adozzjoni tal-Kodiċijiet 1.3.1. Adozzjoni tal-Kodiċi III Il-Kodiċi III, approvat diġà mill-Kumitat tal-Protezzjoni tal-Ambjent tal-Baħar tal-IMO fl-64 sessjoni tiegħu (MEPC 64, f'Ottubru 2012) u mill-Kumitat għas-Sikurezza Marittima tal-IMO fil-91 sessjoni tiegħu (MSC 91, f’Novembru 2012), huwa mistenni li jiġi adottat fit-28 Assemblea tal-IMO f’Diċembru 2013. 1.3.2. Adozzjoni tal-Kodiċi RO Il-Kodiċi RO, diġà approvat mill-Kumitat tal-Protezzjoni tal-Ambjent tal-Baħar tal-IMO fl-64 sessjoni tiegħu (f’Ottubru 2012) u mill-Kumitat għas-Sikurezza Marittima tal-IMO fil-91 sessjoni tiegħu (f’Novembru 2012), huwa mistenni li jiġi adottat minn dawn il-kumitati f’Mejju u f'Ġunju 2013, fil-65 u t-92 sessjoni rispettiva tagħhom. 1.4. Emenda tal-konvenzjonijiet internazzjonali rilevanti 1.4.1. Adozzjoni tal-emendi li jikkonċernaw il-Kodiċi III Il-Kumitat tal-Protezzjoni tal-Ambjent tal-Baħar tal-IMO, fl-64 sessjoni tiegħu, approva l-emendi għall-protokolli tal-1978 u tal-1997 li huma relatati mal-konvenzjoni MARPOL bil-għan li l-Kodiċi III isir obbligatorju, flimkien mal-iskema assoċjata ta’ verifika ta’ Stat tal-bandiera. Il-Kumitat huwa mistenni li jadotta dawn l-emendi fis-66 sessjoni tiegħu fl-2014. Il-Kumitat għas-Sikurezza Marittima tal-IMO, fil-91 sessjoni tiegħu, approva l-emendi għall-konvenzjoni SOLAS kif ukoll għall-protokoll tal-1988 li huwa relatat mal-konvenzjoni dwar il-Linji tat-Tagħbija bil-għan li l-Kodiċi III isir obbligatorju, flimkien mal-iskema assoċjata ta’ verifika ta’ Stat tal-bandiera. Fit-92 sessjoni tiegħu, li se ssir f’Ġunju 2013, il-Kumitat huwa mistenni li japprova l-emendi għall-Konvenzjoni STCW ffinalizzati bl-istess skop. Il-Kumitat huwa mistenni li jadotta dawn l-emendi msemmija f’dan il-paragrafu fit-93 sessjoni tiegħu fl-2014. Il-Kumitat għas-Sikurezza Marittima tal-IMO, fil-91 sessjoni tiegħu, approva l-emendi għall-Konvenzjonijiet tal-Linji tat-Tagħbija, tal-COLREG u tat-Tonnage bil-għan li l-Kodiċi msemmi jsir obbligatorju, flimkien mal-iskema assoċjata ta' verifika ta' Stat tal-bandiera, bil-ħsieb li jiġu adottati fit-28 Assemblea. 1.4.2. Adozzjoni tal-emendi li jikkonċernaw il-Kodiċi RO Il-Kumitat tal-Protezzjoni tal-Ambjent tal-Baħar tal-IMO, fl-64 sessjoni tiegħu, approva l-emendi għall-Protokoll tal-1978 li huma relatati mal-konvenzjoni MARPOL bil-għan li l-Kodiċi RO isir obbligatorju. Il-Kumitat huwa mistenni li jadotta dawn l-emendi fil-65 sessjoni tiegħu, li se ssir f’Mejju 2013. Il-Kumitat għas-Sikurezza Marittima tal-IMO, fil-91 sessjoni tiegħu, approva l-emendi għall-konvenzjoni SOLAS u għall-protokoll tal-1988 li huma relatati mal-konvenzjoni dwar il-Linji tat-Tagħbija bil-għan li l-Kodiċi RO isir obbligatorju. Il-Kumitat huwa mistenni li jadotta dawn l-emendi fit-92 sessjoni tiegħu. 1.4.3. Aċċettazzjoni u dħul fis-seħħ. Riżervi Hekk kif jiġu approvati u adottati mill-Kumitat jew mill-Assemblea kompetenti tal-IMO, kif xieraq, l-emendi għall-konvenzjonijiet msemmija hawn fuq se jiġu sottomessi għall-partijiet kontraenti rispettivi b'tali mod li dawn jesprimu l-kunsens tagħhom biex jintrabtu bl-emendi msemmija taċitament jew espressament, skont id-dispożizzjonijiet rilevanti ta’ kull konvenzjoni. L-ebda konvenzjoni msemmija hawn fuq ma tinkludi klawżoli li jeskludu l-formulazzjoni ta’ riżervi fir-rigward tal-emendi. 1.4.4. Tabella ta’ taqsira Għall-ħeffa tar-referenza, qed tiġi ppreżentata hawn taħt tabella ta’ taqsira tal-avvenimenti deskritti fis-subtaqsima ta’ qabel: Kodiċi jew Konvenzjoni || Approvazzjoni || Adozzjoni Mistennija || Tip ta’ aċċettazzjoni || Perjodu ta’ ċirkolazzjoni || Aċċettazzjoni mistennija || Dħul fis-seħħ mistenni tal-emendi Kodiċi III || MEPC[1] 64, f’Ottubru 2012 MSC[2] 91, f’Novembru 2012 || 28 Assemblea tal-IMO, f’Diċembru 2013 || -/- || -/- || -/- || -/- Il-konvenzjoni dwar il-Linji tat-Tagħbija tal-1966 (Kodiċi III) || MSC91, f'Novembru 2012 || 28 Assemblea tal-IMO, f’Diċembru 2013 || Unanima u taċita, jew || 3 snin || 1/1/2017 || 1/1/2018[3] maġġoranza taż-2/3 u espliċita || Ibbażata fuq il-kisba ta' għadd biżżejjed ta' aċċettazzjonijiet espliċiti || || Minn 12-il xahar wara li jiġi riċevut l-għadd biżżejjed ta' aċċettazzjonijiet espliċiti Il-konvenzjoni Tonnage tal-1969, (Kodiċi III) || MSC91, f'Novembru 2012 || 28 Assemblea tal-IMO, f’Diċembru 2013 || Unanima u taċita, jew || sentejn || 1/1/2016 || 1/1/2017[4] maġġoranza taż-2/3 u espliċita || Ibbażata fuq il-kisba ta' għadd biżżejjed ta' aċċettazzjonijiet espliċiti || || Minn 12-il xahar wara li jiġi riċevut l-għadd biżżejjed ta' aċċettazzjonijiet espliċiti Regolamenti ta’ Kolliżjoni (Kodiċi III) || MSC91, f'Novembru 2012 || 28 Assemblea tal-IMO, f’Diċembru 2013 || Maġġoranza taż-2/3 Taċita || 18-il xahar || 1/7/2015 || 1/1/2016 Kodiċi RO || MEPC64, f’Ottubru 2012 MSC91, f'Novembru 2012 || MEPC65, f’Mejju 2013 MSC92, f’Ġunju 2013 || -/- || -/- || -/- || -/- Il-protokoll MARPOL tat-78 (Kodiċi RO) || MEPC64, f’Ottubru 2012 || MEPC65, f’Mejju 2013 || Maġġoranza taż-2/3 Taċita || ≥10 xhur || 1/4/2014 || 1/10/2014 Il-konvenzjoni SOLAS u l-protokoll dwar il-Linji tat-Tagħbija tat-88; (Kodiċi RO) || MSC91, f'Novembru 2012 || MSC92, f’Ġunju 2013 || Maġġoranza taż-2/3 Taċita || ≥ sena || 1/7/2014 || 1/1/2015 Il-protokolli MARPOL tat-78/tas-97 (Kodiċi III) || MEPC64, f’Ottubru 2012 || MEPC66, f'Marzu 2014 || Maġġoranza taż-2/3 Taċita || ≥10 xhur || 1/2/2015[5] || 1/8/2015[6] Il-konvenzjoni SOLAS u l-protokoll dwar il-Linji tat-Tagħbija tat-88; (Kodiċi III) || MSC91, f'Novembru 2012 || MSC93, f’Mejju 2014 || Maġġoranza taż-2/3 Taċita || ≥ sena || 1/7/2015 || 1/1/2016 Il-konvenzjoni STCW u l-parti A tal-kodiċi STCW (Kodiċi III) || MSC92, f’Ġunju 2013 || MSC93, f’Mejju 2014 || Maġġoranza taż-2/3 Taċita || ≥ sena || 1/7/2015 || 1/1/2016 1.5. Leġiżlazzjoni rilevanti tal-UE 1.5.1. Id-Direttiva 2009/15/KE Id-Direttiva 2009/15/KE tal-Parlament Ewropew u tal-Kunsill dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi[7] (minn hawn ‘il quddiem imsejħa “id-Direttiva”) ħassret u ħadet parzjalment il-post tad-Direttiva tal-Kunsill 94/57/KE tat-22 ta’ Novembru 1994 dwar ir-regoli u l-istandards komuni għall-ispezzjoni tal-vapuri u l-organizzazzjonijiet tal-perizji u għall-attivitajiet rilevanti tal-amministrazzjonijiet marittimi[8]. Id-Direttiva tirregola r-relazzjoni bejn l-Istati Membri u l-organizzazzjonijiet rikonoxxuti li l-Istati Membri jawtorizzaw biex iwettqu kompiti statutorji f’isimhom. 1.5.2. Ir-Regolament 391/2009 Ir-Regolament (KE) Nru 391/2009 tal-Parlament Ewropew u tal-Kunsill dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri[9] (minn hawn ‘il quddiem imsejjaħ “ir-Regolament”) immodifika u ħa post is-sistema għar-rikonoxximent u l-valutazzjoni tas-soċjetajiet ta' klassifikazzjoni preċedentament stipulati fid-Direttiva tal-Kunsill 94/57/KE. Ir-Regolament jistipula għadd ta’ kriterji u obbligi li trid tissodisfa organizzazzjoni sabiex tikseb u minn hemm ‘il quddiem iżżomm ir-rikonoxximent tagħha tal-UE. Dawn ir-rekwiżiti jikkonċernaw kemm attivitajiet statutorji kif ukoll ta' klassifikazzjoni u huma stipulati[10] fl-Artikoli 8(4), 9, 10, 11 u l-Anness I tar-Regolament. Ir-rekwiżiti previsti fir-Regolament għandhom l-għan speċifiku li jsaħħu s-sikurezza, u jipprevjenu t-tniġġis mill-vapuri kollha fir-reġistru tal-organizzazzjonijiet rikonoxxuti[11]. Dawn huma fformulati f'termini ġenerali u ma jagħmlu l-ebda distinzjoni bbażata fuq il-bandiera. Ir-Regolament jirregola wkoll l-għoti u l-irtirar tar-rikonoxximent tal-UE, jipprovdi għall-valutazzjoni perjodika tal-ROs mill-Kummissjoni u jistipula sistema ta' sanzjonijiet fil-każ ta' nuqqas ta' konformità. 1.5.3. Id-Direttiva 2009/21/KE Id-Direttiva 2009/21/KE dwar ir-rekwiżiti tal-Istat tal-bandiera[12], li kienet tifforma parti wkoll mit-Tielet Pakkett għas-Sikurezza Marittima, tistipula għadd ta’ obbligi għall-Istati Membri bħala Stati tal-bandiera. Dawn jinkludu, b’mod partikolari, l-obbligu għall-Istati Membri li jieħdu l-miżuri neċessarji għal verifika tal-IMO tal-amministrazzjoni tagħhom li trid titwettaq minn tal-inqas darba kull seba’ snin. Madankollu, din id-dispożizzjoni għandha tiskadi “mhux aktar tard mis-17 ta’ Ġunju 2017, jew f’data aktar kmieni, kif stabbilit mill-Kummissjoni skont il-proċedura regolatorja msemmija fl-Artikolu 10(2), jekk tkun daħlet fis-seħħ Skema obbligatorja ta’ Verifika ta’ Stati Membri tal-IMO”. 1.5.4. Id-Direttiva 2008/106/KE Id-Direttiva 2008/106/KE dwar il-livell minimu ta’ taħriġ tal-baħħara[13] tistipula, inter alia, livell minimu ta’ taħriġ tal-baħħara fl-Unjoni ibbażat fuq standards ta’ taħriġ miżmuma fil-Konvenzjoni STCW u l-linji gwida assoċjati magħha, kif ukoll id-dispożizzjonijiet dwar il-perjodi minimi ta’ serħan għall-persunal tal-għassa f’konformità mal-istess Konvenzjoni. Id-Direttiva 2008/106/KE tistipula wkoll serje ta’ obbligi speċifiċi għall-Istati Membri bħala Stati tal-bandiera u tal-port, bħal: a) proċeduri u kriterji komuni għar-rikonoxximent mill-Istati Membri ta’ ċertifikati maħruġa minn pajjiżi terzi, ibbażati fuq taħriġ u rekwiżiti ta’ ċertifikazzjoni miżmuma fil-Konvenzjoni STCW; b) kriterji li jikkonċernaw l-ispezzjoni ta’ istituti marittimi, programmi u korsijiet ta’ taħriġ; c) dispożizzjonijiet għall-ispezzjoni ta’ bastimenti minn awtoritajiet tal-port u mill-kontroll tal-Istat tal-port; d) dispożizzjonijiet għall-infurzar mill-Istati Membri li jinkludu l-prevenzjoni ta’ prattiki ta' frodi u sistema ta' sanzjonijiet. 1.6. Kompetenza tal-UE Minħabba l-leġiżlazzjoni rilevanti tal-UE msemmija hawn fuq, il-Kummissjoni tqis li l-adozzjoni tal-abbozz tal-Kodiċi III u tal-Kodiċi RO, kif ukoll l-emendi għall-konvenzjonijiet msemmija fit-taqsima 1.1 u 1.2 ta’ hawn fuq, jaqgħu taħt il-kompetenza esklużiva tal-UE, li l-Unjoni kisbet skont l-Artikolu 3(2) tat-TFUE, sakemm l-adozzjoni tal-istrumenti internazzjonali li qegħdin f’riskju tista’ taffettwa regoli komuni jew tbiddel il-kamp ta' applikazzjoni tagħhom. F’dan ir-rigward: 1. L-abbozz tal-Kodiċi III għandu jieħu post ir-Riżoluzzjoni A.973(24) li tinkludi l-Kodiċi eżistenti għall-implimentazzjoni tal-istrumenti obbligatorji tal-IMO, li min-naħa tagħha ħadet post ir-Riżoluzzjoni tal-Assemblea A.847(20), li l-Istati Membri huma obbligati li japplikaw permezz tal-Artikolu 3(1) tad-Direttiva 2009/15/KE. 2. Il-materja tal-Kodiċi RO hija rregolata b'mod eżawrjenti bid-Direttiva msemmija hawn fuq u bir-Regolament (KE) Nru 391/2009, direttament jew b’referenza għal għadd ta’ riżoluzzjonijiet tal-IMO. 3. Skont l-ewwel subparagrafu tal-Artikolu 7(2) tad-Direttiva 2009/15/KE: “Wara l-adozzjoni ta’ strumenti jew protokolli ġodda għall-konvenzjonijiet internazzjonali msemmija fl-Artikolu 2(d), il-Kunsill, waqt li jaġixxi fuq proposta mill-Kummissjoni, għandu jiddeċiedi, b'kont meħud tal-proċeduri parlamentari tal-Istati Membri kif ukoll tal-proċeduri rilevanti fl-IMO, dwar l-arranġamenti dettaljati sabiex jirratifika dawk l-istrumenti jew protokolli ġodda, filwaqt li jiżgura li jiġu applikati b'mod uniformi u simultanju fl-Istati Membri.” 4. It-terminu “konvenzjonijiet internazzjonali” huwa ddefinit kemm fid-Direttiva 2009/15/KE (l-Artikolu 2(d)) kif ukoll fir-Regolament (KE) Nru 391/2009 (l-Artikolu 2(b)) biex jinkludi l-aktar verżjoni aġġornata tal-konvenzjonijiet SOLAS, MARPOL u tal-Linji tat-Tagħbija, flimkien mal-protokolli u l-emendi relatati u l-kodiċijiet relatati li l-applikazzjoni tagħhom hija obbligatorja. 5. L-obbligi li għandhom l-Istati Membri bħala Stati tal-bandiera u tal-port skont il-konvenzjoni STCW huma koperti b’mod eżawrjenti bid-Direttiva 2008/106/KE. Konsistenti ma’ ġurisprudenza ikkonsolidata b’mod tajjeb, anke jekk l-Unjoni mhijiex membru tal-IMO, l-Istati Membri mhumiex awtorizzati li jassumu obbligi li x’aktarx se jaffettwaw regoli tal-UE li ġew adottati għall-ksib tal-għanijiet tat-Trattati, sakemm dawn ma jkunux awtorizzati li jagħmlu dan permezz ta’ deċiżjoni tal-Kunsill, fuq proposta mill-Kummissjoni. Għalhekk, il-bżonn ta' awtorizzazzjoni jestendi għal kwalunkwe obbligu, irrispettivament mis-suġġett tal-istrumenti internazzjonali kkonċernati. 1.7. Oqsma ta’ kunflitt bejn l-abbozz tal-Kodiċijiet tal-IMO u l-liġi tal-UE Il-Kummissjoni tqis li l-Kodiċijiet huma kompatibbli mal-liġi tal-UE bl-eċċezzjoni tal-oqsma li ġejjin: 1.7.1. L-abbozz tal-Kodiċi III 1.7.1.1. Ċertifikati statutorji u ta' klassi It-taqsima 16, Parti 2 tal-Kodiċi tipprovdi lista tar-riżorsi u l-proċessi minimi li l-Istati tal-bandiera jridu jistabilixxu sabiex jamministraw programm għall-protezzjoni tas-sikurezza u tal-ambjent. Skont il-punt 1 ta’ din it-taqsima, din il-lista trid tinkludi “istruzzjonijiet amministrattivi biex jimplimentaw ir-regoli u r-regolamenti internazzjonali kif ukoll jiżviluppaw u jxerrdu kull regolament interpretattiv li jista’ jinħtieġ, inklużi iċ-ċertifikati maħruġa minn soċjetà ta’ klassifikazzjoni, li hija rikonoxxuta mill-Istat tal-bandiera f’konformità mad-dispożizzjonijiet tar-Regolament SOLAS XI-1/1, iċ-ċertifikati mitluba mill-Istat tal-bandiera biex juru konformità mar-rekwiżiti strutturali, mekkaniċi, elettriċi u/jew rekwiżiti oħrajn provduti minn konvenzjoni internazzjonali li l-Istat tal-bandiera huwa parti kontraenti tagħha jew ir-rekwiżiti tar-regolamenti nazzjonali tal-Istat tal-bandiera". Ir-Regolament (KE) Nru 391/2009 u d-Direttiva 2009/15/KE qed jiddefinixxu żewġ tipi ta' ċertifikati li jistgħu jinħarġu mis-soċjetajiet ta' klassifikazzjoni - 'ċertifikati statutorji' - li huma dawk iċ-ċertifikati maħruġa minn jew f'isem Stat tal-bandiera f’konformità mal-konvenzjonijiet internazzjonali u 'ċertifikati ta’ klassi’ li huma dawk id-dokumenti maħruġa minn organizzazzjoni rikonoxxuta li jiċċertifikaw li vapur ikun adattat għal użu jew servizz partikolari f’konformità mar-regoli u l-proċeduri stipulati u magħmula pubbliċi minn dik l-organizzazzjoni rikonoxxuta. F’kuntrast ma’ dawn id-dispożizzjonijiet, it-Taqsima 16 tal-abbozz tal-Kodiċi III tidher li tirreferi għaċ-ċertifikati kollha maħruġa mis-soċjetajiet ta’ klassifikazzjoni bħaċ-ċertifikati mitluba mill-Istat tal-bandiera u li, konsegwentement, iridu jikkonformaw mal-istruzzjonijiet amministrattivi provduti minn dak l-Istat. Dan għandu jinftiehem ukoll bħala riferiment għal dawk li fl-UE huma meqjusa bħala kompiti u ċertifikati ta' klassi, b’mod partikolari dawk meħtieġa bħala prova ta’ konformità tal-Kapitoli II-I, Parti A-1, regola 3-1 tal-konvenzjoni SOLAS[14], li minħabba li huma atti ta’ organizzazzjonijeit rikonoxxuti, ma jistgħux jibbenefikaw mill-protezzjoni mogħtija lill-atti ta’ Stat. Għalhekk, hemm riskju li r-rekwiżiti miżmuma fir-Regolament imsemmi hawn fuq li jikkonċerna l-kompiti u ċ-ċertifikati ta’ klassifikazzjoni, jew l-azzjoni meħuda sabiex tiżgura l-implimentazzjoni ta’ dawk ir-rekwiżiti, jiġu kkuntestati b’mod mhux xieraq minn Stati terzi jew mill-istess organizzazzjonijiet rikonoxxuti bbażati fuq istruzzjonijiet amministrattivi differenti li jaslu minn dawk l-Istati. 1.7.1.2. Awtorizzazzjoni tal-Organizzazzjonijiet Rikonoxxuti Skont il-parti introduttorja tat-Taqsima 18, Parti 2 tal-abbozz tal-Kodiċi III, “Fir-rigward ta’ dawk il-vapuri biss li huma intitolati li jtajru l-bandiera tiegħu, Stat tal-bandiera li jawtorizza organizzazzjoni rikonoxxuta biex taġixxi f’ismu, fit-twettiq ta’ stħarriġ, spezzjonijiet u verifiki, il-ħruġ ta’ ċertifikati u dokumenti, l-immarkar tal-vapuri u xogħol statutorju ieħor meħtieġ skont il-konvenzjonijet tal-Organizzazzjoni jew skont il-leġiżlazzjoni nazzjonali tagħhom, iridu jirregolaw din/dawn l-awtorizzazzjoni/jiet f’konformità mar-rekwiżiti applikabbli tal-istrumenti internazzjonali obbligatorji […]”. Skont ir-Regolament (KE) Nru 391/2009, ir-rikonoxximent huwa provdut fuq livell tal-UE, u s-soċjetà ta’ klassifikazzjoni rikonoxxuta, tista’, permezz ta’ dan ir-rikonoxximent, twettaq fl-UE kompiti kemm statutorji kif ukoll ta’ klassifikazzjoni. Barra minn hekk, ir-rikonoxximent huwa provdut għall-attività globali tas-soċjetà ta’ klassifikazzjoni. Il-lista ta’ kriterji u obbligi minimi kif ipprovduti fir-Regolament (li ħafna minnhom huma ta’ natura strutturali) tikkonċerna l-attività sħiħa tal-organizzazzjoni, irrispettivament mill-bandiera. Il-limiti msemmija hawn fuq fl-abbozz tal-Kodiċi III dwar il-kapaċità ta’ Stat tal-bandiera li jirregola l-attività tal-organizzazzjoni f’dak li għandu x’jaqsam biss ma’ vapuri li jtajru l-bandiera tiegħu stess, jistgħu jidhru li huma f’kunflitt mas-sett ta’ kriterji applikati fuq livell tal-UE u meqjusa conditio sine qua non għall-għoti u ż-żamma tar-rikonoxximent. Madankollu, wieħed għandu jinnota li r-rikonoxximent huwa provdut mill-Kummissjoni, filwaqt li l-Istati Membri jistgħu jawtorizzaw biss organizzazzjonijiet rikonoxxuti fuq livell tal-UE. 1.7.1.3. Rekwiżiti speċifiċi It-taqsima 18 tal-abbozz tal-Kodiċi III tidher li tipprovdi lista eżawrjenti ta’ oqsma fejn l-Istati jistgħu jintervjenu fl-attività ta’ organizzazzjoni rikonoxxuta sabiex jiżguraw il-konformità ma’ ċerti standards. Anke jekk dawn ir-rekwiżiti huma fformulati b’mod wiesa’, dawn ma jkoprux il-kriterji u l-obbligi minimi kollha li huma provduti fir-Regolament – bħall-kriterju B.5 (proprjetà intellettwali) jew l-obbligi li jikkonċernaw l-armonizzazzjoni tar-regoli ta’ klassifikazzjoni u r-rikonoxximent reċiproku skont l-Artikolu 10(1) tar-Regolament; jew dawk li ġejjin mill-obbligi tal-Istati Membri stipulati fid-Direttiva 2009/15/KE - bħall-obbligazzjoni finanzjarja kif provduta fl-Artikolu 5(2)(b). Madankollu, min-natura u mill-kamp ta' applikazzjoni tal-Kodiċi, kif iddikjarat fit-taqsima 6 (“Il-Kodiċi jfittex li jindirizza dawk l-aspetti neċessarji għal Gvern jew Parti Kontraenti biex jagħtu effett sħiħ u komplet tad-dispożizzjonijiet tal-istrumenti internazzjonali applikabbli li għalihom Gvern jew Parti Kontraenti...”) jidher li, ħlief fejn hija fformulata projbizzjoni espliċita, id-dispożizzjonijiet tiegħu jridu jinftehmu li jistabbilixxu l-istandards minimi li fuqhom l-Istati individwali jistgħu jelaboraw u jkomplu itejbu, li fl-aħħar mill-aħħar huwa l-iskop iddikjarat fil-premessa 4 tar-Regolament 391/2009. 1.7.1.4. Applikazzjoni tar-regoli ta’ klassifikazzjoni Skont it-taqsima 19, Parti 2 tal-abbozz tal-Kodiċi III, “L-ebda Stat tal-bandiera ma għandu jagħti mandat lill-organizzazzjonijiet rikonoxxuti tiegħu biex japplikaw għal vapuri, barra dawk intitolati li jtajru l-bandiera tiegħu, kwalunkwe rekwiżit relatat mar-regoli, ir-rekwiżiti jew il-proċeduri ta’ klassifikazzjoni jew il-prestazzjoni ta’ proċessi ta’ ċertifikazzjoni statutorja li tmur lil hinn mir-rekwiżiti tal-konvenzjoni u l-istrumenti obbligatorji tal-organizzazzjoni." Għaldaqstant, l-Istat tal-bandiera mhux se jkun jista' jimponi fuq is-soċjetajiet ta' klassifikazzjoni li dawn jawtorizzaw rekwiżiti li jmorru lil hinn mir-rekwiżiti tal-konvenzjoni u mill-istrumenti obbligatorji tal-IMO, ħlief fil-każijiet fejn il-vapuri jtajru l-bandiera tagħhom. Min-naħa l-oħra, kwalunkwe Stat tal-bandiera jista’ jimponi dawn ir-rekwiżiti li huma f’konformità mal-Konvenzjonijiet tal-IMO jew ma’ strumenti obbligatorji oħra tal-IMO, li jinkludu l-istess Kodiċijiet III u RO. Kif jidher mis-subtaqsima preċedenti, għadd ta’ rekwiżiti miżmuma fir-Regolament u d-Direttiva msemmija hawn fuq mhumiex koperti minn din id-dispożizzjoni. Barra minn hekk, kif jidher mill-proċess ta’ elaborazzjoni tal-Kodiċi, għadd ta’ Stati jqisu li dawk ir-rekwiżiti jħallu effett fuq is-sovranità tagħhom. Madankollu, din il-perċezzjoni hija bla bażi, għar-raġunijiet li ġejjin: · Is-soċjetajiet ta’ klassifikazzjoni huma liberi li jistabilixxu kif inhu l-aħjar għalihom, ir-regoli u l-proċeduri tagħhom, sakemm dawn jikkonformaw mal-istandards ibbażati fuq il-miri stipulati mill-IMO. Dawn jadottaw ir-regoli u l-proċeduri msemmija skont l-awtorità proprja u unika tagħhom. · Minn dan isegwi li l-istħarriġ ta’ klassifikazzjoni imwettaq u ċ-ċertifikati ta’ klassifikazzjoni maħruġa sabiex jistabilixxu u, sussegwentement, jaffermaw il-konformità mar-regoli u l-proċeduri msemmija huma attivitajiet ta’ natura strettament privata u għalhekk, ma jidhrux la bħala atti ta’ kwalunkwe Stat u lanqas bħala atti mwettqa f’isem kwalunkwe Stat; · In-natura privata tal-kompiti u ċ-ċertifikazzjoni ta’ klassifikazzjoni ma tinbidilx bl-inklużjoni tagħhom fid-definizzjoni ta’ "ċertifikazzjoni u servizzi statutorji". In-natura privata ma tinbidilx lanqas bil-fatt li l-Kapitolu II-I, Parti A-1, regola 3-1 tal-konvenzjoni SOLAS jeħtieġ li l-Partijiet Kontraenti jiżguraw li l-vapuri li jtajru l-bandiera tagħhom jikkonformaw mar-rekwiżiti strutturali, mekkaniċi u elettriċi tas-soċjetà ta’ klassifikazzjoni li hija rikonoxxuta mill-Amministrazzjoni: kif jirriżulta mill-kliem ta’ din id-dispożizzjoni, dawk jibqgħu rekwiżiti tas-soċjetà ta’ klassifikazzjoni u mhux tal-Istat li jirrikonoxxi; · Kull soċjetà ta’ klassifikazzjoni hija libera li tagħżel jekk tidħolx jew le fi ftehim ta’ awtrorizzazzjoni mal-Istati tal-bandiera, u għaldaqstant li taċċetta jew tirrifjuta l-kundizzjonijiet stabbiliti minn dawk l-Istati, bħala kundizzjoni għar-rikonoxximent, fir-rigward tar-regoli u l-proċeduri msemmija; · Hija għalhekk ir-responsabbiltà ta' kull organizzazzjoni rikonoxxuta li tiżgura li l-obbligi stipulati mad-diversi Stati tal-bandiera jkunu kompatibbli ma’ xulxin. Filwaqt li huwa perfettament konċepibbli li l-kundizzjonijiet għar-rikonoxximent fir-rigward tal-kompiti u ċ-ċertifikazzjoni ta’ klassifikazzjoni, kif stipulati mid-diversi Stati, jistgħu ma jkunux kompatibbli ma' xulxin, fl-ebda każ dan ma jimplika kunflitt mad-drittijiet sovrani u ma jkollu l-ebda konsegwenza oħra ħlief l-impossibbiltà li organizzazzjoni tikseb ir-rikonoxximent simultanjament minn parti jew mill-Istati kollha. L-esperjenza ta’ katastrofi marittimi tal-imgħoddi bħall-aċċidenti tal-’Erika’ u l-‘Prestige’, fejn iż-żewġ vapuri kienu jtajru l-bandiera ta’ pajjiżi terzi (f'dak iż-żmien) iżda li kienu kklassifikati minn organizzazzjonijiet li għandhom ir-rikonoxximent tal-UE, enfasizzaw safejn is-sikurezza marittima u l-protezzjoni tal-ambjent fl-Ewropa jiddependu fuq il-prestazzjoni tajba tas-soċjetajiet ta’ klassifikazzjoni rikonoxxuti mill-UE fl-oqsma statutorji u ta' klassifikazzjoni u irrispettivament mill-bandiera. L-Unjoni ma tistax ma tagħtix każ ta’ dan il-bżonn, għaliex inkella tispiċċa tmur kontra l-fatt li l-organizzazzjonijiet intitolati biex jiċċertifikaw is-sikurezza tal-vapuri tal-UE, u li għalhekk jibbenefikaw minn aċċess liberu għal suq ta' kwalità u daqs konsiderevoli, ikunu awtorizzati li jaħdmu bi standards aktar baxxi meta jiċċertifikaw vapuri li jtajru l-bandiera ta’ Stati terzi u li jistgħu jkunu ta' theddida għal interessi vitali u leġittimi tal-Unjoni bħas-sikurezza u l-protezzjoni tal-ambjent. Din hija r-raġuni għala r-Regolament 391/2009, bħal ma jidher ċar fl-Artikoli 1 u 4 tiegħu flimkien mal-premessa 13, jeħtieġ konformità mal-kriterji u l-obbligi xierqa ta’ natura sistematika li jikkonċernaw il-kompiti ta’ klassifikazzjoni u statutorji mingħajr ma ssir l-ebda distinzjoni bbażata fuq il-bandiera tal-vapur, bħala conditio sine qua non għal organizzazzjoni li tkun rikonoxxuta fuq livell tal-UE u li wara żżomm dak ir-rikonoxximent. 1.7.2. L-abbozz tal-Kodiċi RO 1.7.2.1. Ċertifikati statutorji u ta’ klassi Skont it-taqsima 1.3, Parti II tal-Kodiċi RO, 'ċertifikazzjoni u servizzi statutorji’ tfisser “ċertifikati maħruġa u servizzi pprovduti abbażi ta’ liġijiet, regoli u regolamenti stabbiliti mill-Gvern ta’ Stat Sovran. Dan jinkludi reviżjoni tal-pjanijiet, stħarriġ, u / jew verifiki li jwasslu għall-ħruġ jew li jintużaw fil-proċedura ta’ ħruġ ta’ ċertifiat minn jew f’isem Stat tal-bandiera bħala evidenza tal-konformità mar-rekwiżiti miżmuma f’konvenzjoni internazzjonali jew f’leġiżlazzjoni nazzjonali. Dan jinkludi ċertifikati maħruġa minn organizzazzjoni rikonoxxuta mill-Istat tal-bandiera f’konformità mad-dispożizzjonijiet tar-Regolament SOLAS XI-1/1, u li jistgħu jinkorporaw konformità mar-rekwiżiti strutturali, mekkaniċi u elettriċi tal-RO skont it-termini tal-ftehim tiegħu ta’ rikonoxximent mal-Istat tal-bandiera”. Billi jitqiesu d-definizzjonijiet ta’ ‘ċertifikat statutorju’ u ‘ċertifikat ta’ klassi’ kif stabbilit fil-liġi tal-UE, il-konsiderazzjonijiet magħmula qabel fis-subtaqsimiet 1.7.1.1 sa 1.7.1.4 għall-abbozz tal-Kodiċi III huma applikabbli wkoll għall-abbozz tal-Kodiċi RO. 1.7.2.2. Kooperazzjoni bejn organizzazzjonijiet rikonoxxuti Il-punti 3.9.3.1 u 3.9.3.2 tal-Parti II tal-abbozz tal-Kodiċi RO jipprovdu għal mekkaniżmu ta’ kooperazzjoni bejn organizzazzjonijiet rikonoxxuti, iżda taħt il-qafas stabbilit mill-Istat tal-bandiera. Il-kooperazzjoni bejn l-organizzazzjonijiet rikonoxxuti hija rregolata bl-Artikolu 10(1) tar-Regolament (KE) Nru 391/2009, u tikkonċerna l-kompiti u ċ-ċertifikati ta' klassifikazzjoni mingħajr distinzjoni bbażata fuq il-bandiera. F’kuntrast ma’ dawn id-dispożizzjonijiet inklużi fil-liġi tal-UE, il-punti 3.9.3.1 u 3.9.3.2 tal-Parti II tal-abozz tal-Kodiċi RO jidhru li joħolqu xi limitazzjonijiet fil-kooperazzjoni bejn l-organizzazzjonijiet rikonoxxuti, fis-sens li l-implimentazzjoni tal-Kodiċi mill-Istati Membri timplika li (a) ir-rikonoxximent reċiproku huwa possibbli biss jekk jeżisti qafas apposta f’kull Stat Membru għall-vapuri li jtajru l-bandiera tiegħu u (b) l-effetti ta’ dak il-qafas ma jistgħux imorru lil hinn mil-limiti tal-flotta li ttajjar il-bandiera ta' kull Stat Membru. Ir-Regolament 391/2009 huwa direttament applikabbli fl-Istati Membri kollha u għalhekk jissodisfa l-kundizzjoni tal-punt (a). Madankollu, għar-raġunijiet deskritti fit-taqsimiet1.7.1.3 u 1.7.1.4, il-qafas ta’ kooperazzjoni maħluq bir-Regolament 391/2009 imur lil hinn mil-limiti tal-flotta li ttajjar il-bandiera ta’ kull Stat Membru u għalhekk ma jikkonformax mal-kundizzjoni tal-punt (b). Barra minn hekk, dan il-qafas huwa f’kunflitt mal-Punti 3.9.3.1 u 3.9.3.2 tal-Parti II tal-abbozz tal-Kodiċi RO. 1.7.2.3. Applikazzjoni tar-regoli ta’ klassifikazzjoni Hekk kif id-dispożizzjonijiet tal-punt 3.9.3.3, Parti II tal-abbozz tal-Kodiċi RO huma identiċi għal dawk inklużi fit-taqsima 19, Parti 2 tal-abbozz tal-Kodiċi II, il-konsiderazzjonijiet magħmula fis-subtaqsima 1.7.1.4 huma applikabbli wkoll għal dawn id-dispożizzjonijiet. 1.7.2.4. Awtorizzazzjoni tal-organizzazzjonijiet rikonoxxuti Skont il-punt 8.1.1 tal-Parti II tal-abbozz tal-Kodiċi RO, "[...] Stat tal-bandiera jista’ jawtorizza RO biex taġixxi f’ismu fis-settur taċ-ċertifikazzjoni u s-servizzi statutorji, u fid-determinazzjoni tat-tunnellati rigward dawk il-vapuri biss li huma intitolati biex itajru l-bandiera tiegħu kif inhu meħtieġ f’dawn il-konvenzjonijiet. Dawn l-awtorizzazzjonijiet ma għandhomx jeħtieġu li l-ROs iwettqu azzjonijiet li jħallu effett fuq id-drittijiet ta’ Stat tal-bandiera ieħor.” Din id-dispożizzjoni għandha tiġi analizzata f’korrelazzjoni mad-definizzjoni ta’ ‘ċertifikazzjoni u servizzi statutorji’ biex tivverifika jekk l-estensjoni tar-rekwiżiti tal-Istat tal-bandiera fuq iċ-ċertifikati ta’ klassi u l-lista minima ta’ kriterji li jridu jiġu sodisfati minn organizzazzjoni sabiex tiġi rikonoxxuta fuq livell tal-UE, jistgħu jqajmu xi dubji dwar is-setgħat ta’ Stati tal-bandiera oħra. F’dan ir-rigward, il-konsiderazzjonijiet magħmula fit-taqsimiet 1.7.1.3 u 1.7.1.4 japplikaw hawnhekk ukoll. 1.8. Verifika tal-IMO L-emendi previsti li ġew diskussi għall-konvenzjonijiet internazzjonali qed jistabilixxu wkoll skema obbligatorja ta’ verifika tal-IMO ddefinita bħala “l-Iskema ta’ Verifika ta’ Stat Membru tal-IMO stabbilita mill-Organizzazzjoni, u li tqis il-linji gwida żviluppati mill-Organizzazzjoni, hija intiża biex tiżgura l-implimentazzjoni konsistenti u effettiva tal-istrumenti tal-Organizzazzjoni u biex tassisti lill-Istati fit-titjib tal-kapaċitajiet tagħhom u l-prestazzjoni ġenerali tagħhom f’dan ir-rigward.” Skont l-emendi preżentati, l-Istati Membri se jkunu suġġetti għal dawn il-verifiki f'intervalli perjodiċi. Kif iddefinita, il-verifika għandha tqis il-konformità mal-istrumenti tal-IMO u għandha tkun ibbażata fuq skeda ġenerali żviluppata mis-Segretarju Ġenerali tal-Organizzazzjoni billi tqis il-linji gwida żviluppati. Għaldaqstant, fi prinċipju, verifika obbligatorja tal-IMO se tivvaluta wkoll il-konformità mal-konvenzjonijiet internazzjonali kif iddefiniti fir-Regolament (KE) Nru 391/2009 u fid-Direttiva 2009/15/KE, li jinkludu l-Kodiċi III u l-Kodiċi RO. F’dan ir-rigward, huwa neċessarju li jiġi eżaminat jekk jistax ikun hemm sitwazzjoni ta' nuqqas ta' kompattibbiltà bejn l-obbligi internazzjonali tal-Istati Membri u dawk li huma responsabbli minnhom skont il-liġi tal-UE. L-analiżi li twettqet fit-taqsimiet 1.7.1 u 1.7.2 turi li hemm għadd ta’ oqsma fejn l-abbozz tal-Kodiċi III u l-abbozz tal-Kodiċi RO huma f'kontradizzjoni mal-liġi tal-UE applikabbli u għalhekk huwa neċessarju li l-obbligi li l-Istati Membri huma responsabbli minnhom skont il-konvenzjonijiet internazzjonali kkonċernati mis-sikurezza marittima, u li abbażi tagħhom se jiġu vverifikati mill-IMO, ikunu kompatibbli mal-obbligi tagħhom fuq livell tal-UE. 1.9. Id-Direttiva 2008/106/KE Mingħajr preġudizzju għall-konsiderazzjonijiet magħmula fit-taqsimiet 1.6 sa 1.8, ma ġie identifikat l-ebda qasam ta’ kunflitt bejn l-abbozz tal-Kodiċijiet u d-Direttiva 2008/106/KE. 1.10. Konklużjoni Minħabba dak li ntqal qabel, l-Istati Membri jistgħu jagħtu l-kunsens tagħhom biex ikunu marbuta bil-Kodiċijiet III u RO la darba jiġu adottati s-salvagwardji neċessarji li jiżguraw li: (a) L-effettività sħiħa tar-Regolament 391/2009 u tad-Direttiva 2009/15/KE, kif ukoll il-kapaċità tal-Unjoni li tkompli tiżviluppa tali acquis; u (b) Il-kapaċità tal-Kummissjoni li tagħti rikonoxximent lil dawk l-organizzazzjonijiet biss li jissodisfaw il-kriterji u l-obbligi stipulati fir-Regolament 391/2009, u li tirtira r-rikonoxximent ta’ dawk li ma jagħmlux dan, jinżammu bis-sħiħ. Il-Kummissjoni tqis li, sabiex tipproteġi l-ksib tal-għanijiet tad-Direttiva u r-Regolament imsemmija, l-Istati Membri għandhom jifformulaw riżerva espliċita dwar l-obbligi tagħhom skont il-liġi tal-UE meta jagħtu l-kunsens tagħhom biex jintrabtu bil-Kodiċijiet u biex jissottomettu l-amministrazzjonijiet marittimi tagħhom għal Skema obbligatorja ta’ Verifika ta’ Stat Membru tal-IMO. Fir-rigward tal-kwistjonijiet diskussi fit-taqsima 1.7.1.3, għandu jkun biżżejjed li l-Istati Membri, meta jagħtu l-kunsens tagħhom biex jintrabtu bil-Kodiċijiet, jagħmluha ċara li jinterpretaw id-dispożizzjonijiet ikkonċernati b’ċertu mod – eż. li dawn jipprovdu biss lista minima ta’ rekwiżiti li ma tipprevenix lill-Istati tal-bandiera milli jimponu rekwiżiti oħra fuq l-organizzazzjonijiet rikonoxxuti. Fl-aħħar nett, l-obbligu tal-Istati Membri li jkunu suġġetti għal verifika tal-IMO kif stipulata fl-Artikolu 7 tad-Direttiva 2009/21/KE għandu jitqies ukoll fid-dawl tal-obbligi li huma responsabbli minnhom fuq livell internazzjonali u tal-UE. Għalhekk, kwalunkwe verifika tal-IMO għandha taċċerta l-konformità ma’ dawk id-dispożizzjonijiet biss tal-konvenzjonijiet internazzjonali li l-Istati Membri aċċettaw. 2013/0111 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fl-Organizzazzjoni Marittima Internazzjonali (IMO) fir-rigward tal-adozzjoni ta’ ċerti Kodiċijiet u tal-emendi għall-Konvenzjonijiet relatati għal dawn il-Kodiċijiet IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9), tiegħu, Wara li kkunsidra l-proposta tal-Kummissjoni Ewropea, Billi: (1) Il-Kodiċi għall-Implimentazzjoni tal-Istrumenti tal-IMO (Kodiċi III), approvat diġà mill-Kumitat tal-Protezzjoni tal-Ambjent tal-Baħar tal-IMO fl-64 sessjoni tiegħu (MEPC 64, f'Ottubru 2012) u mill-Kumitat għas-Sikurezza Marittima tal-IMO fil-91 sessjoni tiegħu (MSC 91, f’Novembru 2012), huwa mistenni li jiġi adottat fit-28 Assemblea tal-IMO f’Diċembru 2013. (1) Il-Kodiċi tal-IMO għall-Organizzazzjonijiet Rikonoxxuti (Kodiċi RO), approvat diġà mill-MEPC 64 u mill-MSC 91 tal-IMO, huwa mistenni li jiġi adottat minn dawn il-Kumitati f’Mejju u f’Ġunju 2013, fil-65 u t-92 sessjoni rispettiva tagħhom. (2) L-MSC 91 tal-IMO approva l-emendi għall-Konvenzjoni Internazzjonali dwar il-Linji tat-Tagħbija, 1966 (minn hawn ‘il quddiem imsejħa l-“konvenzjoni dwar il-Linji tat-Tagħbija”); għar-Regolamenti Internazzjonali għall-Prevenzjoni ta’ Kolliżjonijiet fuq il-Baħar, 1972; u għall-Konvenzjoni Internazzjonali dwar il-Kejl tat-Tunellaġġ, 1969 bil-għan li l-Kodiċi III isir obbligatorju, flimkien mal-iskema assoċjata ta’ verifika ta’ Stat tal-bandiera, bil-ħsieb li jiġu adottati fit-28 Assemblea tal-IMO. (3) L-MEPC 64 tal-IMO approva l-emendi għall-protokolli tal-1978 u l-1977 relatati mal-Konvenzjoni Internazzjonali għall-Prevenzjoni tat-Tniġġis minn Vapuri, 1973 (minn hawn ‘il quddiem imsejħa “il-konvenzjoni MARPOL”), bil-għan li l-Kodiċi III isir obbligatorju, flimkien mal-iskema assoċjata ta' verifika ta' Stat tal-bandiera. Il-Kumitat huwa mistenni li jadotta dawn l-emendi fis-66 sessjoni tiegħu, fl-2014. (4) L-MSC 91 tal-IMO approva l-emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974 (minn hawn ‘il quddiem imsejħa “il-Konvenzjoni SOLAS”) u l-Protokoll tagħha tal-1988, kif ukoll il-protokoll tal-1988 relatat mal-Konvenzjoni Internazzjonali dwar il-Linji tat-Tagħbija, 1966 bil-għan li l-Kodiċi III isir obbligatorju, flimkien mal-iskema assoċjata ta’ verifika ta’ Stat tal-bandiera. Fit-92 sessjoni tiegħu, li se ssir f’Ġunju 2013, il-Kumitat huwa mistenni li japprova l-emendi għall-Konvenzjoni Internazzjonali dwar Standards ta' Taħriġ, Ċertifikazzjoni u Għassa għall-Baħħhara, 1978 (minn hawn ‘il quddiem imsejħa “il-Konvenzjoni STCW”), bl-istess skop. Il-Kumitat huwa mistenni li jadotta dawn l-emendi msemmija f’dan il-paragrafu fit-93 sessjoni tiegħu fl-2014. (5) L-MEPC 64 tal-IMO approva l-emendi għall-Protokoll tal-1978 li huma relatati mal-konvenzjoni MARPOL bil-għan li l-Kodiċi RO isir obbligatorju. Il-Kumitat huwa mistenni li jadotta dawn l-emendi fil-65 sessjoni tiegħu. (6) L-MSC 91 tal-IMO approva l-emendi għall-konvenzjoni SOLAS u għall-protokoll tal-1988 li huma relatati mal-konvenzjoni dwar il-Linji tat-Tagħbija, bil-għan li l-Kodiċi RO isir obbligatorju. Il-Kumitat huwa mistenni li jadotta dawn l-emendi fit-92 sessjoni tiegħu. (7) Hekk kif jiġu adottati, l-emendi għall-konvenzjonijiet msemmija hawn fuq se jiġu sottomessi mis-Segretarju Ġenerali tal-IMO għall-partijiet kontraenti rispettivi b'tali mod li dawn jesprimu l-kunsens tagħhom biex jintrabtu bl-emendi msemmija taċitament jew espressament, skont id-dispożizzjonijiet rilevanti ta’ kull konvenzjoni. (8) L-ebda konvenzjoni msemmija hawn fuq ma tinkludi klawżoli li jeskludu l-formulazzjoni ta’ riżervi fir-rigward tal-emendi. (9) L-abbozz tal-Kodiċi III għandu jieħu post ir-Riżoluzzjoni A.973(24) li tinkludi l-Kodiċi eżistenti għall-implimentazzjoni tal-istrumenti obbligatorji tal-IMO, li min-naħa tiegħu ħa post ir-Riżoluzzjoni tal-Assemblea A.847(20), li l-Istati Membri huma obbligati li japplikaw permezz tal-Artikolu 3(1) tad-Direttiva 2009/15/KE tal-Parlament Ewropew u tal-Kunsill dwar ir-regoli komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi[15]. (10) Il-materja tal-Kodiċi RO hija rregolata b'mod eżawrjenti bid-Direttiva msemmija hawn fuq u bir-Regolament (KE) Nru 391/2009 tal-Parlament Ewropew u tal-Kunsill dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri[16], direttament jew b’referenza għal għadd ta’ riżoluzzjonijiet tal-IMO. (11) Barra minn hekk, skont l-ewwel subparagrafu tal-Artikolu 7(2) tad-Direttiva 2009/15/KE, wara l-adozzjoni ta’ strumenti jew protokolli ġodda għall-konvenzjonijiet internazzjonali msemmija fl-Artikolu 2(d), il-Kunsill, waqt li jaġixxi fuq proposta mill-Kummissjoni, għandu jiddeċiedi, b'kont meħud tal-proċeduri parlamentari tal-Istati Membri kif ukoll tal-proċeduri rilevanti fl-IMO, dwar l-arranġamenti dettaljati sabiex jirratifika dawk l-istrumenti jew protokolli ġodda, filwaqt li jiżgura li jiġu applikati b'mod uniformi u simultanju fl-Istati Membri. It-terminu “konvenzjonijiet internazzjonali” huwa ddefinit kemm fid-Direttiva 2009/15/KE kif ukoll fir-Regolament (KE) Nru 391/2009 biex jinkludi l-aktar verżjoni aġġornata tal-konvenzjonijiet SOLAS, MARPOL u tal-Linji tat-Tagħbija, flimkien mal-protokolli u l-emendi relatati u l-kodiċi relatati li l-applikazzjoni tagħhom hija obbligatorja. (12) L-obbligi li għandhom l-Istati tal-bandiera skont il-Konvenzjoni STCW, huma koperti bid-Direttiva 2008/106/KE dwar il-livell minimu ta’ taħriġ tal-baħħara[17], kif emendata bid-Direttiva 2012/35/UE[18]. (13) Huwa neċessarju li tiġi żgurata l-konsistenza mal-liġi tal-Unjoni tal-obbligi fuq l-Istati Membri fir-rigward tal-applikazzjoni tal-Kodiċi III u l-Kodiċi RO skont il-konvenzjonijiet msemmija fil-paragrafi preċedenti u skont konvenzjonijiet oħra li bihom il-kodiċijiet imsemmija isiru obbligatorji għall-Partijiet Kontraenti. (14) Id-Direttiva 2009/21/KE dwar ir-rekwiżiti tal-Istat tal-bandiera[19], tistipula għadd ta’ obbligi għall-Istati Membri bħala Stati tal-bandiera. Dawn jinkludu, b’mod partikolari, l-obbligu għall-Istati Membri li jieħdu l-miżuri neċessarji għal verifika tal-IMO tal-amministrazzjoni tagħhom li trid titwettaq minn tal-inqas darba kull seba’ snin. Madankollu, din id-dispożizzjoni għandha tiskadi sa mhux aktar tard mis-17 ta’ Ġunju 2017, jew f’data aktar kmieni, kif stabbilit mill-Kummissjoni, jekk tkun daħlet fis-seħħ Skema obbligatorja ta’ Verifika ta’ Stati Membri tal-IMO. (15) Għar-raġunijiet msemmija hawn fuq, il-Kodiċi III u l-Kodiċi RO, kif ukoll l-emendi għall-konvenzjonijiet msemmija hawn fuq, jaqgħu taħt il-kompetenza esklużiva tal-UE, li l-Unjoni kisbet skont l-Artikolu 3(2) tat-TFUE, sakemm l-adozzjoni tal-istrumenti internazzjonali li qegħdin f’riskju tista’ taffettwa regoli komuni jew tbiddel il-kamp ta' applikazzjoni tagħhom. (16) Għadd ta’ dispożizzjonijiet fl-abbozz tal-Kodiċi III huma f’kunflitt mal-istrumenti msemmija hawn fuq tal-liġi tal-UE, speċjalment fir-rigward: a) l-estensjoni tal-Kodiċi biex tkopri l-istruzzjonijiet amministrattivi tal-Istat tal-bandiera fir-rigward tal-kompiti u ċ-ċertifikati ta’ klassifikazzjoni, tinvolvi riskju li r-rekwiżiti fir-Regolament (KE) 391/2009 li jikkonċernaw dawk il-kompiti u ċ-ċertifikati, jew l-azzjoni meħuda sabiex tiżgura l-implimentazzjoni ta' dawk ir-rekwiżiti, jiġu kkuntestati b’mod mhux xieraq; b) il-limitu tal-kapaċità tal-Istati tal-bandiera li jirregolaw l-attività ta’ organizzazzjonijiet rikonoxxuti għal dawk il-vapuri biss li jtajru l-bandiera tagħhom, f’kuntrast mal-kriterji u l-obbligi stipulati fir-Regolament imsemmi li jikkonċerna l-attivitajiet kollha tal-organizzazzjonijiet rikonoxxuti, irrispettivament mill-bandiera; c) il-projbizzjoni għal Stat tal-bandiera biex jagħti mandat lill-organizzazzjonijiet rikonoxxuti tiegħu biex japplikaw rekwiżiti ta' klassifikazzjoni jew statutorji għal vapuri barra dawk intitolati li jtajru l-bandiera tiegħu, lil hinn mir-rekwiżiti ta’ konvenzjoni u l-istrumenti obbligatorji tal-IMO, f’kuntrast mal-kriterji u l-obbligi speċifiċi msemmija hawn fuq. (17) Għadd ta’ dispożizzjonijiet fl-abbozz tal-Kodiċi RO huma f’kunflitt mal-istrumenti msemmija hawn fuq tal-liġi tal-UE, speċjalment fir-rigward: a) id-definizzjoni ta’ ‘ċertifikazzjoni u servizzi statutorji’ li tinkludi servizzi u kompiti ta’ ċertfikazzjoni li fir-Regolament (KE) 391/2009 u fid-Direttiva 2009/15/KE huma meqjusa bħala parti mill-attivitajiet ta' klassifikazzjoni tal-organizzazzjonijiet rikonoxxuti u għaldaqstant ta' natura privata; b) il-limitu tar-rekwiżiti għall-kooperazzjoni bejn l-organizzazzjonijiet rikonoxxuti fil-qasam stabbilit biss mill-Istat tal-bandiera, f’kuntrast mal-obbligi stipulati fl-Artikolu 10 tar-Regolament (KE) 391/2009; c) l-applikazzjoni tar-regoli ta’ klassifikazzjoni, kif deskritti hawn fuq. Barra minn hekk, il-projbizzjoni fl-abbozz tal-Kodiċi RO ta’ kwalunkwe rekwiżit tal-organizzazzjonijiet rikonoxxuti li jista’ jħalli effett fuq id-drittijiet ta’ Stat tal-bandiera ieħor, meta tinqara flimkien mad-definizzjoni tal-Kodiċi ta' ċertifikazzjoni u servizzi statutorji, tista’ twassal għal interpretazzjoni abużiva tal-Kodiċi u għaldaqstant jista’ jkun hemm restrizzjonijiet mhux ġustifikati għall-implimentazzjoni tar-rekwiżiti stipulati fir-Regolament (KE) 391/2009 dwar l-attivitajiet ta’ klassifikazzjoni tal-organizzazzjonijiet rikonoxxuti. (18) La l-oqsma elenkati fl-abbozz tal-Kodiċi III fejn il-Partijiet Kontraenti jistgħu jintervjenu fl-attività tal-organizzazzjonijiet rikonoxxuti u lanqas ir-rekwiżiti li qegħdin fl-abbozz tal-Kodiċi RO dwar l-organizzazzjonijiet rikonoxxuti ma jkopru l-kriterji u l-obbligi kollha stipulati fir-Regolament 391/2009 jew li ġejjin mill-obbligi li għandhom l-Istati Membri f’konformità mad-Direttiva 2009/15/KE; madankollu, dawn id-dispożizzjonijiet għandhom jinftehmu, ħlief fejn tiġi fformulata projbizzjoni espliċita, li jistabbilixxu l-istandards minimi li fuqhom l-Partijiet Kontraenti jistgħu jelaboraw u jkomplu itejbu. (19) L-ebda dispożizzjoni fl-abbozz tal-Kodiċi III jew fl-abbozz tal-Kodiċi RO ma għandha timponi l-ebda restrizzjoni fuq il-kapaċità tal-Unjoni li tistipula, f’konformità mat-Trattati u l-liġi internazzjonali, kundizzjonijiet xierqa għall-għoti ta’ rikonoxximent għal organizzazzjonijiet li jixtiequ jiġu awtorizzati mill-Istati Membri biex iwettqu attivitajiet ta’ stħarriġ u ta’ ċertifikazzjoni f’isimhom, bil-għan li jinkisbu l-għanijiet tal-Unjoni u b’mod partikolari biex jissaħħu s-sikurezza marittima u l-protezzjoni tal-ambjent. (20) Bl-eċċezzjoni tal-oqsma deskritti hawn fuq li jistgħu jkunu potenzjalment f’kuflitt ,al-liġi tal-Unjoni, iż-żewġ abbozzi tal-Kodiċi jridu jitqiesu b’mod ġenerali bħala żvilupp pożittiv sakemm jistabilixxu standards globali għoljin għall-attivitajiet tal-Istati tal-bandiera u għall-organizzazzjonijiet rikonoxxuti; għal dawn ir-raġunijiet, l-iżvilupp ta’ Kodiċi RO tal-IMO kien espliċitament previst fil-premessa(4) tar-Regolament 391/2009. Għalhekk, l-Unjoni għandha tappoġġa l-adozzjoni taż-żewġ Kodiċi bħala strumenti obbligatorji tal-IMO. (21) L-Unjoni la hija membru tal-IMO u lanqas Parti Kontraenti għall-konvenzjonijiet imsemmija hawn fuq. Għalhekk, huwa neċessarju għall-Kunsill li jawtorizza lill-Istati Membri biex jagħtu l-kunsens tagħhom biex jintrabtu, fl-interessi tal-Unjoni, bl-emendi għal dawk il-konvenzjonijiet li se jagħmlu l-Kodiċi III u l-Kodiċi RO obbligatorji, flimkien mal-iskema assoċjata ta’ verifika ta’ Stat tal-bandiera, ADOTTAT DIN ID-DEĊIŻJONI: Artikolu 1 1. Il-pożizzjoni tal-Unjoni fit-28 Assemblea tal-IMO għandha tkun li taqbel mal-abbozz tal-Kodiċi għall-Implimentazzjoni tal-Istrumenti, kif approvat mill-Kumitat għas-Sikurezza Marittima tal-IMO fil-91 sessjoni tiegħu u stipulat fl-Anness 16 tad-dokument MSC 91/22, tal-IMO. 2. Il-pożizzjoni tal-Unjoni fit-28 Assemblea tal-IMO għandha tkun li taqbel ma’ dan li ġej: (a) l-emendi għall-Konvenzjoni Internazzjonali dwar il-Linji tat-Tagħbija, 1966, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 10 tad-dokument MSC 91/22, tal-IMO; (b) l-emendi għall-Konvenzjoni Internazzjonali dwar il-Kejl tat-Tunellaġġ, 1969, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 12 tad-dokument MSC 91/22, tal-IMO; (c) l-emendi għar-Regolamenti Internazzjonali għall-Prevenzjoni ta’ Kolliżjonijiet fuq il-Baħar, 1972, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 11 tad-dokument MSC 91/22, tal-IMO. Artikolu 2 1. Il-pożizzjoni tal-Unjoni fil-65 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-abbozz tal-Kodiċi tal-IMO għall-Organizzazzjonijiet Rikonoxxuti, kif approvat mill-imsemmi kumitat fl-64 sessjoni tiegħu u mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 19 tad-dokument MSC 91/22, tal-IMO. 2. Il-pożizzjoni tal-Unjoni fil-65 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-adozzjoni tal-emendi għall-Protokoll tal-1978 relatat mal-Konvenzjoni Internazzjonali għall-Prevenzjoni tat-Tniġġis minn Vapuri, 1973, bil-għan li l-Kodiċi tal-IMO għall-Organizzazzjonijiet Rikonoxxuti isir obbligatorju, kif approvat mill-Kumitat tal-Protezzjoni tal-Ambjent tal-Baħar fl-64 sessjoni tiegħu, kif stipulat fl-Anness 23 tad-dokument MEPC 64/23, tal-IMO. 3. Il-pożizzjoni tal-Unjoni fis-66 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-adozzjoni tal-emendi għall-Protokolli tal-1978 u l-1997 relatati mal-Konvenzjoni Internazzjonali għall-Prevenzjoni tat-Tniġġis minn Vapuri, 1973, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat tal-Protezzjoni tal-Ambjent tal-Baħar fl-64 sessjoni tiegħu, kif stipulat fl-Anness 20 tad-dokument MEPC 64/23, tal-IMO. Artikolu 3 1. Il-pożizzjoni tal-Unjoni fit-92 sessjoni tal-Kumitat għas-Sikurezza Marittima tal-IMO għandha tkun li taqbel mal-abbozz tal-Kodiċi tal-IMO għall-Organizzazzjonijiet Rikonoxxuti, kif approvat mill-imsemmi kumitat fil-91 sessjoni tiegħu u mill-Kumitat Kumitat tal-Protezzjoni tal-Ambjent tal-Baħar tal-IMO fl-64 sessjoni tiegħu, kif stipulat fl-Anness 19 tad-dokument MSC 91/22, tal-IMO. 2. Il-pożizzjoni tal-Unjoni fit-92 sessjoni tal-Kumitat għas-Sikurezza Marittima tal-IMO għandha tkun li taqbel ma’ dan li ġej: (a) l-emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974, kif ementata (SOLAS 1974), bil-għan li l-Kodiċi tal-IMO għall-Organizzazzjonijiet Rikonoxxuti isir obbligatorju, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 20 tad-dokument MSC 91/22, tal-IMO; (b) l-emendi għall-Protokoll tal-1988 għall-Konvenzjoni Internazzjonali dwar il-Linji tat-Tagħbija, 1966, bil-għan li l-Kodiċi tal-IMO għall-Organizzazzjonijiet Rikonoxxuti isir obbligatorju, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 21 tad-dokument MSC 91/22, tal-IMO. 3. Il-pożizzjoni tal-Unjoni fit-93 sessjoni tal-Kumitat għas-Sikurezza Marittima tal-IMO għandha tkun li taqbel ma’ dan li ġej: (a) l-emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974, kif ementata (SOLAS 1974), bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu, kif stipulat fl-Anness 17 tad-dokument MSC 91/22, tal-IMO; (b) l-emendi għall-Protokill tal-1988 għall-Konvenzjoni Internazzjonali dwar il-Linji tat-Tagħbija, 1966, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera, kif approvat mill-Kumitat għas-Sikurezza Marittima fil-91 sessjoni tiegħu, kif stipulat fl-Anness 18 tad-dokument MSC 91/22, tal-IMO. 4. Il-pożizzjoni tal-Unjoni fit-92 u t-93 sessjoni tal-Kumitat għas-Sikurezza Marittima tal-IMO għandha tkun li taqbel mal-approvazzjoni u sussegwentament mal-adozzjoni tal-emendi xierqa għall-Konvenzjoni dwar Standards ta' Taħriġ, Ċertifikazzjoni u Għassa għall-Baħħhara, 1978, bil-għan li l-Kodiċi għall-Implimentazzjoni tal-Istrumenti tal-IMO isir obbligatorju, flimkien ma’ skema assoċjata ta’ verifika ta’ Stat tal-bandiera. Artikolu 4 1. Il-pożizzjoni tal-Unjoni kif stabbilita fl-Artikoli 1 sa 3 għandha tkun espressa mill-Istati Membri, li huma membri tal-IMO u li jaġixxu b’mod konġunt fl-interess tal-Unjoni, ħlief għar-riżervi li hemm fl-Anness ta’ din id-Deċiżjoni. 2. Fil-każ ta' bidliet formali u minuri fil-pożizzjoni tal-Unjoni kif stabbilita fl-Artikoli 1 sa 3, jista’ jintlaħaq qbbil mingħajr il-bżonn li tiġi emendata dik il-pożizzjoni. Artikolu 5 L-Istati Membri huma b'dan awtorizzati li jagħtu l-kunsens tagħhom biex ikunu marbuta, fl-interess tal-Unjoni u suġġetti għar-riżervi stabbiliti fl-Anness ta’ din id-Deċiżjoni, bl-emendi msemmija fl-Artikoli 1(2), 2(2), 2(3) u 3(2) sa 3(4). Artikolu 6 Din id-Deċiżjoni hija indirizzata lill-Istati Membri. Magħmul fi Brussell, Għall-Kunsill Il-President ANNESS Riżervi minn [daħħal l-isem tal-Istat Membru kontraenti] Fir-rigward ta’ [Daħħal l-isem tal-Kodiċi rilevanti], [Daħħal l-isem tal-Istat Membru kontraenti] jixtieq jagħmilha ċara li xejn fl-imsemmi Kodiċi ma għandu jinftiehem li jillimita bi kwalunkwe mod it-twettiq tal-obbligi tiegħu skont il-liġi tal-UE. B’mod partikolari, [Daħħal l-isem tal-Istat Membru kontraenti] huwa mistenni li jkompli jikkonforma mal-leġiżlazzjoni rilevanti tal-Unjoni dwar regoli u standards komuni għall-ispezzjoni tal-vapuri u l-perizji tal-organizzazzjonijiet speċjalment fir-rigward: - Id-definizzjoni ta’ “ċertifikati statutorji” u “certificati ta’ klassi”; - Il-kamp ta’ applikazzjoni tal-obbligi u l-kriterji stipulate għall-organizzazzjonijiet rikonoxxuti; - Id-dmirijiet li għandha l-Kummissjoni Ewropea fir-rigward tar-rikonoxximent, il-valutazzjoni u, skont il-każ, l-impożizzjoni ta’ miżuri korrettivi jew sanzjonijiet fuq l-organizzazzjonijiet rikonoxxuti. Barra minn hekk, [Daħħal l-isem tal-Istat Membru kontraenti] jqis li [Daħħal l-isem tal-Kodiċi rilevanti] għandu sett ta’ rekwiżiti minimi li fuqhom l-Istati Membri jistgħu jelaboraw u jtejbu kif xieraq, għat-tisħiħ tas-sikurezza marittima u l-protezzjoni tal-ambjent. Kwalunkwe verifika tal-IMO għandha tivverifika l-konformità ma’ dawk id-dispożizzjonijiet tal-konvenzjonijiet internazzjonali li [Daħħal l-isem tal-Istat Membru kontraenti] aċċetta, inklużi fit-ermini ta’ din ir-riżerva. [1] Il-Kumitat tal-Protezzjoni tal-Ambjent tal-Baħar tal-IMO. [2] Il-Kumitat għas-Sikurezza Marittima tal-IMO. [3] Jew 12-il xahar wara l-kisba ta’ għadd biżżejjed ta’ aċċettazzjonijiet espliċiti [4] Jew 12-il xahar wara l-kisba ta’ għadd biżżejjed ta’ aċċettazzjonijiet espliċiti [5] L-iskadenza tal-aċċettazzjoni tista’ tiġi ttardjata sal-1/7/2015 sabiex tiġi armonizzata mal-emenda konkomittanti tal-konvenzjonijiet SOLAS, tal-Linji tat-Tagħbija jew STCW [6] Id-dħul fis-seħħ jista’ jiġi ttardjat sal-1/1/2016 sabiex jiġi armonizzat mal-emenda konkomittanti tal-konvenzjonijiet SOLAS, tal-Linji tat-Tagħbija jew STCW [7] ĠU L 131, 28.5.2009, p. 47 [8] ĠU L 319,12.12.1994, p. 20 [9] ĠU L 131, 28.5.2009, p. 11 [10] L-Artikolu 3(1) [11] Il-Premessa 13 [12] ĠU L 131, 28.5.2009, p. 132 [13] ĠU L 323, 3.12.2008, p. 33; Id-Direttiva kif l-aħħar emendata bid-Direttiva 2012/35/UE [14] Ara iktar ’l isfel, Taqsima 1.7.1.4 [15] ĠU L 131, 28.5.2009, p. 47 [16] ĠU L 131, 28.5.2009, p. 11 [17] ĠU L 323, 3.12.2008, p. 33 [18] ĠU L 343, 14.12.2012, p. 78 [19] ĠU L 131, 28.5.2009, p. 132